Fa toropo e ne e ka se tlhole e nna le moya o o phepa le metsi mme dithulaganyo tsa go tsamaisa leswe di ne di ka emisiwa, batho ba ne ba ka lwala le go swa. Mme gone akanya ka seno: Polanete ya rona ga e tshwane le resetšhurente, e e romelelwang dijo tse di phepa le dilwana go tswa kwa ntle mme matlakala one a ntshediwa kwa ntle. Moya o o phepa o re o hemang le metsi a re a dirisang ga a romelwe go tswa ka kwa ga lefaufau, e bile matlakala ga a isiwe kwa lefaufaung. Mme go tla jang gore lefatshe le nne le le phepa le gore ditshedi di kgone go nna mo go lone? Karabo ke eno: go na le medikologo ya tlholego, e e jaaka modikologo wa metsi, wa khabone, wa okosejene le wa naeterojene, e e tlhalosiwang le go bontshiwa fano ka tsela e e motlhofo go tlhaloganngwa.